Motor stort oor afgrond by Voëlklip | Netwerk24
Deur Jackie Kruger 04 Desember 2019 09:10
’n Reddingspoging is aan die gang by Voëlklip in Heroldsbaai nadat ’n Chevrolet Spark by die kranse afgestort het.
Sers. Chris Spies, ’n polisiewoordvoerder, sê ’n ooggetuie het die polisie Dinsdagaand gebel toe die voorval gebeur het.
“Dit was omstreeks 21:45. Ons weet dat ’n vrou in die motor was, maar ons weet nog nie wie sy is nie.”
Volgens hom is nooddienste na die toneel en is ’n reddingspoging aan die gang.
Die onstuimige seetoestande maak dit egter moeilik en niemand is nog gevind nie.
*Op 22 Oktober het Heidi (35) Scheepers, en haar kinders, Hugo (2) en Cuzette (6), in hul voertuig verdwyn nadat hulle vroeër saam met haar man, Ettienne Scheepers, eienaar van die Heroldsbaai-kafee, op die strand by Heroldsbaai was.
Die voertuig is die volgende dag met laagwater gekry en het vermoedelik die vorige dag oor ’n afgrond by Voëlklip gestort.
Hugo se lyk is op 24 Oktober gekry en Heidi s’n twee dae later. ’n Voorlopige lykskouingsverslag toon Heidi en Hugo het verdrink.
Die gebied by Voëlklip. Foto: Jackie Kruger
Meer oor: Heroldsbaai | Motorongeluk | Voëlklip